กรุงไทยจัดเต็ม กัน‘เอทีเอ็ม’ล่ม
กรุงไทยเตรียมพร้อมรับมือมหกรรมเบิกถอนเงิน ผ่านเอทีเอ็ม ช่วงปีใหม่ กันระบบล่ม
14 ธ.ค. 2555

กรุงไทยเตรียมพร้อมรับมือมหกรรมเบิกถอนเงิน ผ่านเอทีเอ็ม ช่วงปีใหม่ กันระบบล่ม
นายวิเทศ เตชางาม กรรมการผู้จัดการบริษัท กรุงไทยคอมพิวเตอร์เซอร์วิส (เคซีเอส) เปิดเผยว่า ในช่วงเทศกาลปีใหม่ และสงกรานต์ทุกปียอดการใช้บริการเอทีเอ็มจะพุ่งสูงขึ้นผิดปกติ เนื่องจากประชาชนเบิกถอนเงินสดไว้ใช้จ่ายและเป็นช่วงที่บริษัทต่างๆ จ่ายโบนัสให้พนักงาน 
“ยอดธุรกรรมช่วงนี้จะเพิ่มขึ้นจากปกติวันละ 3 ล้านรายการ เป็น 67 ล้านรายการ และเมื่อพ้นช่วงเวลาดังกล่าว ยอดใช้จะลดลง บริษัทจึงต้องเตรียมพร้อมด้านบุคลากรและระบบ ไม่ให้เกิดปัญหาในช่วงดังกล่าว เพราะเกรงว่าลูกค้าจะเดือดร้อน” นายวิเทศ กล่าว
สำหรับปัญหาระบบเอทีเอ็มของธนาคารกรุงไทยล่ม 2 ชั่วโมง เมื่อวันที่ 4 ธ.ค.ที่ผ่านมา ธนาคารได้แก้ไขและได้วางแนวทางป้องกันปัญหาไว้แล้ว โดยการเปิดตรวจ สอบระบบว่ามีปัญหาตรงส่วนไหน จะต้องไม่ทำให้ระบบทั้งหมดหยุดการทำงาน และเมื่อเกิดปัญหาจะต้องวิ่งไปที่ระบบสำรองทันที
นอกจากนี้ จะต้องตามดูระบบคอร์แบงก์กิง ที่จะต้องไม่มีปัญหาด้วยเช่นกัน โดยจะขอความร่วมมือจากเจ้าหน้าที่ของธนาคาร ไม่ให้ทำงานบางอย่างในช่วงที่มีทรานเซกชันการใช้บริการเอทีเอ็มจากลูกค้าสูง เช่น การคำนวณดอกเบี้ยลูกค้าล่วงหน้า เป็นต้น ให้ขยับไปทำรายการช่วงที่การใช้ธุรกรรมไม่หนาแน่นแทน
“สิ่งสำคัญคือ หากระบบเอทีเอ็มขัดข้อง จะต้องแก้ไขให้กลับคืนมาโดยเร็วที่สุด และคืนเงินให้กับลูกค้าโดยเร็วที่สุดเช่นกัน สำหรับลูกค้าธนาคาร 3 หมื่นราย ที่ได้รับความเสียหายจากระบบขัดข้องธนาคารคืนเงินกลับให้ครบแล้ว” นายวิเทศ กล่าว